**Villamosmérnöki és Informatikai Kar Hallgatói Képviselet**

**Digitális segédanyag ösztöndíj**

**Pályázati felhívás**

**2018/2019. tanév**

A Budapesti Műszaki és Gazdaságtudományi Egyetem (BME) Villamosmérnöki és Informatikai Kar (VIK) Hallgatói Képviselet (VIK HK) ösztöndíj pályázatot hirdet a BME Térítési és Juttatási Szabályzat (TJSZ) 11/A. § alapján a tantervi követelményeken túlmutató jegyzetírói tevékenység elismerése és ösztönzése érdekében.

**Pályázati feltételei**

A pályázaton részt vehet a VIK bármely teljes idejű alap-, mester- vagy doktori képzésének az értékelt időszakban aktív hallgatói jogviszonnyal rendelkező hallgatója. A pályázó csak olyan jegyzettel pályázhat, amely után nem részesül egyéb díjazásban (pl. megbízási díj).

Közéleti teljesítményét a hallgató a TJSZ 8. § (4) bekezdésében foglaltak alapján csak egyszer ismertetheti el.

A hallgatónak pályázata esetén jeleznie kell, ha az elismertetni kívánt teljesítménnyel/tevékenységgel máshova pályázott, és a bírálat folyamatban van, valamint korábban máshol elismertetett teljesítménnyel/tevékenységgel nem pályázhat.

A pályázó beleegyezik, hogy a segédanyaga lektorálás és korrigálás után felkerül a VIK Wiki-re ([http://wiki.sch.bme.hu](http://wiki.sch.bme.hu/)), a VIK HK a jegyzetet a Creative Commons Nevezd meg! – Így add tovább! 3.0 (röviden [CC-BY-SA-3.0](http://creativecommons.org/licenses/by-sa/3.0/)) licenc alatt bocsátja rendelkezésre.

**Elbírálás alapelvei**

A pályázat elbírálását a VIK HK saját hatáskörben végzi a jelen pályázatban meghatározott pontrendszer alapján. Pályázatot benyújtó hallgató nem vehet részt a pályázatok elbírálásában. A tárgy tárgyfelelős oktatójának javaslata hiányában a pályázat elutasításra kerül.

**Pontrendszer**

A VIK HK az oktatók által lektorált és jutalmazásra javasolt pályázatot annak minőségére, szakmai megfelelőségére, terjedelmére, átláthatóságára való tekintettel 0‑80 pontos skálán értékeli.

**A pályázás folyamata**

Pályázási szándékot előre jelezni kell minimum a pályázat beadási határideje előtt 5 nappal a [palyazat@vik.hk](mailto:palyazat@vik.hk) e‑mail címen a képzés, a tantárgy és a tárgyfelelős oktató megnevezésével.

Ezt követően a VIK HK a pályázási szándékot jelzi az adott tantárgyat gondozó tanszéknek. Amennyiben a tanszék visszajelzése szerint az adott tantárgyból a hallgatók számára a felkészülést segítő segédanyag már rendelkezésre áll, az adott tantárgyból készült segédanyaggal pályázni nem lehet. Erről a VIK HK a tanszéki visszajelzést követően tájékoztatja a pályázási szándékot jelző hallgatót. Pozitív visszajelzést követően a pályázat beadási határidejéig lehet a pályázati anyagot benyújtani. A pályázat alapjául szolgáló jegyzetet legfeljebb 5 fős csoportban a BME VIK valamely alap- vagy mesterképzésének tanóráján elhangzottak alapján kell elkészíteni.

Pályázni a pályázati adatlap elektronikusan kitöltött, majd kinyomtatott és aláírt példányának leadásával, a teljes segédanyag (vagy arra mutató link), és az oktatói nyilatkozat [palyazat@vik-hk.bme.hu](mailto:palyazat@vik-hk.bme.hu) email címre való elküldésével lehetséges.

**Tartalmi követelmények és kapcsolódó igazolások**

A pályázati adatlap tartalmazza a pályázó által elvégzett tevékenység elbírálásra alkalmas részletességű leírását. Szükséges a jegyzet, valamint az érintett oktató nyilatkozatának benyújtása.

Jegyzet esetében:

* Microsoft Word (.doc vagy .docx), OpenOffice Document (.odt), LaTeX formátum (szkennelt kézírás, illetve nem szerkeszthető dokumentum nem fogadható el).
* A jegyzetet lektoráltatni kell a tárgy előadójával legkésőbb a pályázat beadási határidejéig.
* A jegyzet beadásához szükséges a kitöltött [pályázati adatlap](http://vik.hk/files/jegyzetpalyazat_adatlap_2015_tavasz.docx) és a tárgy tárgyfelelős oktatójának javaslata, írásos lektorálása.

Egyéb digitális segédanyag esetében:

* Videóformátum esetén MPEG, AVI, Képformátum esetében JPEG, WebP) avagy az előzetes egyeztetés során meghatározott formátum a javasolt.
* A digitális segédanyagot lektoráltatni kell a tárgy előadójával legkésőbb a pályázat beadási határidejéig.
* A jegyzet beadásához szükséges a kitöltött [pályázati adatlap](http://vik.hk/files/jegyzetpalyazat_adatlap_2015_tavasz.docx) és a tárgy tárgyfelelős oktatójának javaslata, írásos lektorálása.

**Khan Academy segédanyaggal annak sajátos jellege végett kizárólag a Khan Academy pályázat keretén belül lehet pályázni.**

**A pályázaton elnyerhető ösztöndíj**

A pályázat elnyeréséhez minimálisan szükséges pontszámot és az elnyert ösztöndíj nagyságát a VIK HK állapítja meg a pályázati referens javaslatára, az előre meghatározott keretek és a benyújtott pályázatok figyelembevételével.

A juttatások kifizetése egyszeri ösztöndíj formájában történik az elbírálást követő, a hallgatói normatíva terhére folyósított juttatások kifizetési időpontjainak ütemezésében meghatározott időpontban.

**Határidők**

|  |  |
| --- | --- |
| Őszi félév | |
| A pályázat által vizsgált időtartam | 2018. február 1. - 2018. október 31. |
| A pályázat benyújtásának határideje | 2018. november 8. 23:59 |
| Az előzetes eredmény kihirdetése | 2018. november 13. |
| A felszólalás határideje | 2018. november 15. 12:00 |
| A végleges eredmény kihirdetése | 2018. november 17. |
| Kifizetés időpontja | 2018. december 10. |
|  | |
| Tavaszi félév | |
| A pályázat által vizsgált időtartam | 2018. november 1. - 2019. április 30. |
| A pályázat benyújtásának határideje | 2019. május 8. 23:59 |
| Az előzetes eredmény kihirdetése | 2019. május 13. |
| A felszólalás határideje | 2019. május 15. 12:00 |
| A végleges eredmény kihirdetése | 2019. május 17. |
| Kifizetés időpontja | 2019. június 07. |

A nem a kiírás szerint, vagy a pályázat határidejének lejárta után benyújtott pályázat érvénytelennek minősül és elutasításra kerül. A pályázat keretében hiánypótlásra nincs mód, a benyújtott pályázat hiánytalanságáért a pályázó felel.

**Eredmény**

A VIK HK a döntést megelőzően a Határidők részben megjelölt időpontig tájékoztató jelleggel előzetes eredményt tesz közzé a saját honlapján.

A végleges eredményt a VIK HK a Határidők részben megjelölt határidőig a saját honlapján hozza nyilvánosságra.

**Adatvédelem**

A TJSZ 33. § (6) és (7) bekezdései alapján a VIK HK az ösztöndíj pályázatok elbírálásához szükséges adatokat a hatályos adatvédelmi és egyéb jogszabályoknak megfelelően kezeli a mellékelt tájékoztató szerint. A hallgató a pályázat leadásával beleegyezik személyes adatai mellékelt tájékoztató szerinti kezelésébe.

**Felszólalás, jogorvoslat**

A hallgató a pályázat elbírálásának eredménye ellen felszólalással élhet a Határidők részben megjelölt időpontig a VIK HK-nál. Felszólalási szándékát az [elnok@vik.hk](mailto:elnok@vik.hk) email címre küldött levélben jelezheti a pályázó.

A hallgató a pályázat elbírálásának eredménye ellen – a közléstől, ennek hiányában a tudomására jutásától számított 15 napon belül – a Hallgatói Jogorvoslati Bizottságnál jogorvoslattal élhet, a Neptun rendszerben elérhető 001-es számú kérvény leadásával.

Budapest, 2018. augusztus 31

Villamosmérnöki és Informatikai Kar

Hallgatói Képviselet